UDHËZIM
Nr. 7, datë, 7.4.2022

PËR PËRZGJEDHJEN, SHPËRNDARJEN DHE SHITJEN E TEKSTEVE SHKOLLORE TË SISTEMIT ARSIMOR PARAUNIVERSITAR 

Në mbështetje të nenit 102, të Kushtetutës së Shqipërisë, nenit 47, të ligjit nr. 69/2012, “Për sistemin arsimor parauniversitar në Republikën e Shqipërisë”, i ndryshuar, vendimit të Këshillit të Ministrave nr. 486, datë 17.6.2020, “Për shtypjen, botimin, shpërndarjen dhe shitjen e teksteve shkollore të sistemit të arsimit parauniversitar”, i ndryshuar, vendimit të Këshillit të Ministrave nr. 227, datë 17.4.2019, “Për përgatitjen, shtypjen, botimin dhe shpërndarjen e teksteve shkollore të arsimit bazë për nxënësit e institucioneve arsimore publike parauniversitare, ku mësojnë nxënës të pakicave kombëtare”, 

UDHËZOJ:

1. Katalogu i teksteve shkollore:
Nxënësit e klasave 1–12 të arsimit parauniversitar të punojnë me tekstet shkollore sipas katalogut të teksteve shkollore, i cili shpallet çdo vit në faqen zyrtare elektronike të Ministrisë së Arsimit dhe Sportit (MAS), www.arsimi.gov.al. 
2. Përzgjedhja e teksteve shkollore bëhet nga mësuesit në bazë shkolle, sipas procedurës së mëposhtme: 
a) për realizimin e procedurës së përzgjedhjes së teksteve shkollore që do të përdorin nxënësit e arsimit parauniversitar, mësuesit grupohen në çdo shkollë në bazë të ekipeve lëndore;
b) procesi i përzgjedhjes së teksteve shkollore administrohet nga Komisioni i Administrimit (KA), i përbërë nga tre anëtarë (kryetar, sekretar dhe një anëtar). Komisioni i Administrimit zgjidhet me konsensus nga këshilli i mësuesve të shkollës.
3. Komisioni i Administrimit ka për detyrë:
a) të njohë të gjithë mësuesit e shkollës me këtë udhëzim dhe me katalogun bashkëlidhur;
b) të shpallë datën, orën, vendin dhe rendin e ditës të mbledhjes për përzgjedhjen të teksteve shkollore;
c) të japë udhëzimet për të gjitha procedurat që do të ndiqen nga mësuesit;
ç) të administrojë procesverbalet e mësuesve të ekipeve lëndore; 
d) të hartojë, mbi bazën e procesverbaleve të mësuesve, tabelën përmbledhëse të teksteve shkollore për çdo botues/distributor, titujt e të cilëve janë përzgjedhur nga mësuesit. Tabelat përmbledhëse të hartohen në tri kopje origjinale dhe të nënshkruhen nga të gjithë anëtarët e KA-së. 
4. Mësuesit e klasave dhe të ekipeve lëndore kanë për detyrë:
a) të njihen me të gjitha alternativat e teksteve shkollore të përfshira në katalog dhe pas diskutimeve për to, të vendosin për tekstin që do të përdoret në secilën klasë/lëndë;
b) përzgjedhja e tekstit bëhet me konsensus. Në rast se mësuesit e klasave ose të ekipeve lëndore nuk bien dakord, përzgjedhja bëhet me votim. Fitues është teksti që merr shumicën e votave;
c) në procesin e përzgjedhjes së teksteve shkollore ftohen për të qenë të pranishëm prindërit e nxënësve. Prindërit vëzhgojnë procedurat e përzgjedhjes, por nuk marrin pjesë në votim; 
ç) mbledhja e mësuesve të klasave dhe e ekipeve lëndore për përzgjedhjen e teksteve bëhet e hapur për prindërit dhe median. Në përfundim, mësuesit e klasave dhe ata të ekipeve lëndore plotësojnë dhe nënshkruajnë procesverbalet e përzgjedhjes së teksteve. Në këto procesverbale pasqyrohet detyrimisht dhe saktë titulli/titujt e përzgjedhur, botuesi/distributori përkatës dhe sasia që do të porositet. Procesverbalet i dorëzohen KA-së. 
5. Drejtori i shkollës ka detyrat dhe përgjegjësitë si më poshtë:
a) të njohë këshillin e mësuesve me përmbajtjen e këtij udhëzimi dhe të sigurojë katalogun e teksteve shkollore dhe t’i njohë të gjithë mësuesit e shkollës me të;
b) të miradministrojë të gjithë dokumentacionin që rrjedh nga zbatimi i këtij udhëzimi, përfshirë edhe kopjet e teksteve shkollore të dërguara/të dorëzuara nga botuesit/distributorët;
c) të inventarizojë detyrimisht në bibliotekën e shkollës kopjet e teksteve shkollore të dërguara/të dorëzuara nga botuesit/distributorët;
ç) t’i përcjellë zyrtarisht çdo botuesi/distributori një kopje origjinale të tabelës përmbledhëse përkatëse, të hartuar dhe të nënshkruar nga KA-ja. Drejtori mban përgjegjësi për sasinë e teksteve shkollore të porositura te botuesit/distributorët për klasë/lëndë, në mënyrë që sasia e kërkuar të plotësojë të gjitha nevojat e nxënësve për tekste shkollore. 
d) të dërgojë në institucionet arsimore vendore, përgjegjëse për arsimin parauniversitar, tabelën përmbledhëse me titujt dhe sasinë e teksteve të përzgjedhura nga shkolla.
[bookmark: _GoBack]6. Zyrat vendore të arsimit parauniversitar (ZVAP), që kanë në varësi shkolla me nxënës të pakicave kombëtare, për tekstet në gjuhën amtare të pakicave kombëtare zbatojnë vendimin e Këshillit të Ministrave nr. 227, datë 17.4.2019, “Për përgatitjen, shtypjen, botimin dhe shpërndarjen e teksteve shkollore të arsimit bazë për nxënësit e institucioneve arsimore publike parauniversitare, ku mësojnë nxënës të pakicave kombëtare”.
7. Dokumentacioni që rrjedh nga zbatimi i këtij udhëzimi, ruhet në arkivin e shkollës për dy vite kalendarike. Ai të jetë objekt i kontrollit të MAS-it dhe i institucioneve të saj të varësisë. 
8. ZVAP-të, kanë për detyrë:
a) të njohin me këtë udhëzim të gjitha drejtoritë e shkollave në varësi; 
b) të sigurojnë për të gjitha drejtoritë e shkollave në varësi katalogun e teksteve shkollore, në formën elektronike dhe të shtypur;
c) të hartojnë, mbi bazën e të dhënave të marra nga shkollat e varësisë, tabelën përmbledhëse të teksteve shkollore të përzgjedhura në shkallë ZVAP-je, e cila i dërgohet drejtorisë rajonale të arsimit parauniversitar (DRAP). DRAP-të i dërgojnë këto të dhëna në Drejtorinë e Përgjithshme të Arsimit Parauniversitar (DPAP). DPAP-ja dërgon tabelën përmbledhëse në MAS brenda afateve të parashikuara në urdhrin e ministrit përgjegjës për arsimin.
9. MAS-i, dhe institucionet e saj të varësisë, monitorojnë mbarëvajtjen e procesit të përzgjedhjes dhe porosisë së teksteve shkollore, në përputhje me këtë udhëzim. 
10. Konflikti i interesit:
a) çdo punonjësi të MAS-it dhe të institucioneve të varësisë i ndalohet ndikimi, në çfarëdolloj forme, në procesin e përzgjedhjes së teksteve shkollore;
 b) tekstet shkollore që kanë autorë, redaktorë, korrektorë, ilustrues etj., që janë mësues ose drejtues të shkollave, nuk mund të përzgjidhen në shkollat në të cilat ata punojnë;
 c) titullari i ZVAP-së, DRAP-së, DPAP-së, çdo punonjës i këtyre institucioneve dhe drejtuesit e shkollave e kanë të ndaluar të bëjnë presion të rekomandojnë apo të ndikojnë në çfarëdolloj forme apo mënyre te mësuesit në përzgjedhjen e teksteve shkollore. Atyre nuk u lejohet favorizimi i botuesve/distributorëve apo i autorëve të veçantë, si dhe dallimi i teksteve të veçanta në raport me të tjerat. Në rast të verifikimit të shkeljeve të sipërpërmendura, personat përgjegjës penalizohen deri në largim nga detyra;
ç) gjatë procesit të përzgjedhjes së teksteve në shkolla nuk lejohet asnjë veprimtari e  botuesve/distributorëve, që ka për qëllim publicitetin e teksteve të tyre. 
11. Shpërndarja dhe shitja e teksteve shkollore:
a) botuesit dhe distributorët përkatës janë përgjegjës për shpërndarjen dhe shitjen e teksteve shkollore. Ata duhet ta përfundojnë shpërndarjen dhe shitjen e teksteve shkollore detyrimisht një javë para fillimit të vitit shkollor; 
b) botuesve/distributorëve që shesin tekste shkollore pa pullën me hologramë, apo me çmime të ndryshme nga ato të katalogut të teksteve shkollore të shpallura nga MAS-i, iu hiqen këto tekste nga katalogu i teksteve shkollore;
c) shitja e teksteve shkollore të bëhet nëpërmjet njësive tregtare të shitjes së librave ose në pika të tjera shitjeje pranë shkollave, nga subjekte të licencuara. Me kërkesën e botuesve apo distributorëve, drejtoritë e shkollave janë të detyruara të vënë në dispozicion falas një ose dy mjedise për shitjen e teksteve shkollore. Tekstet që shiten, duhet të kenë detyrimisht pullën me hologramën e MAS-it; 
ç) ndalohet shpërndarja dhe shitja e teksteve shkollore nga punonjës arsimorë, me përjashtim të teksteve për nxënësit e pakicave kombëtare. Shpërndarja dhe shitja për këtë kategori nxënësish mund të bëhet nga punonjës arsimorë të ngarkuar nga ZVAP-ja, dhe drejtoritë e shkollave përkatëse.
d) ZVAP-ja cakton një person përgjegjës (pikë kontakti), në nivel përgjegjës sektori, që mban lidhje të vazhdueshme me DRAP-në dhe DPAP-në për të informuar në vazhdimësi për mbarëvajtjen e procesit; 
dh) drejtoria e shkollës, në javën e fundit të vitit shkollor publikon, në vendin më të dukshëm për nxënësit dhe prindërit, listën e teksteve shkollore që do të përdorë shkolla vitin e ardhshëm shkollor, emrin e botuesit/distributorit dhe çmimin e shitjes me pakicë;
e) subjekteve të licencuara për shitjen e teksteve shkollore nuk u lejohet që, bashkë me tekstet shkollore me hologramën e MAS-it, t’u shesin nxënësve tekste që nuk i përkasin katalogut;
ë) ZVAP-të dhe DRAP-të, gjatë dy javëve para fillimit të vitit të ri shkollor dhe një javë pas tij, të raportojnë elektronikisht çdo ditë në DPAP për pajisjen e nxënësve me tekste shkollore dhe DPAP-ja raporton në MAS;
f) DPAP-ja, DRAP-të, ZVAP-të, dhe drejtuesit e shkollave monitorojnë dhe raportojnë për shpërndarjen dhe shitjen e teksteve shkollore në periudhën qershor–shtator. 
12. Përzgjedhja e teksteve përcaktohet me urdhër të ministrit përgjegjës për arsimin, për çdo vit shkollor. Procedurat e përzgjedhjes, shpërndarjes dhe shitjes së teksteve shkollore bëhen në përputhje me rregullat e parashikuara në këtë udhëzim.
13. Kreu IX i udhëzimit nr. 26, datë 11.12.2017, i ministrit të Arsimit Sportit dhe Rinisë, “Për procedurat e konkurrimit, miratimit, porositjes, shpërndarjes dhe shitjes së teksteve shkollore të reja dhe/ose përmbajtjeve digjitale” shfuqizohet.
14. Ngarkohen për zbatimin e këtij udhëzimi, Sekretari i Përgjithshëm i Ministrisë së Arsimit dhe Sportit, Drejtoria e Përgjithshme e Zhvillimit për Arsimin dhe Sportin, Drejtoria e Buxhetit dhe Menaxhimit Financiar, Drejtoria e Përgjithshme e Arsimit Parauniversitar, drejtoritë rajonale të arsimit parauniversitar, zyrat vendore të arsimit parauniversitar dhe institucionet arsimore parauniversitare.
Ky udhëzim hyn në fuqi pas botimit në Fletoren Zyrtare.

MINISTËR I ARSIMIT DHE SPORTIT
Evis Kushi
